
๏ เมื่อจากแล้วจากลับมิกลับได้
คำว่าไกลยังโอกาสผลัดคืนหา
แต่จากด้วยคมตวัดแห่งศาสตรา
ด้วยหัตถามัจจุราชมิอาจคืน

๏ มิรู้วันมรณาจะมาถึง
รู้แต่ยามท่านดึงมิอาจฝืน
ทุกสิ่งล้วนมรณาอ้าปากกลืน
ไร้ทางยื่นอุทธรณ์ให้ผ่อนผัน

๏ อาจยามนี้พรุ่งนี้ที่ลาโลก
ใครได้โบกมือลาวงศานั่น
ใครบ้างหนอจักเตรียมให้เทียมทัน
พร้อมในทุกขณะนั้นเมื่อพลันลา

๏ เมื่อจากแล้วจากลับมิกลับได้
เตรียมหัวใจพร้อมรบสู่ภพหน้า
เตรียมต้อนรับจดจ่อมรณา
ด้วยปัญญาพรัอมพรักตระหนักรู้ ๚๛

